A TANÁCS HATÁROZATA
(2009. december 22.)
az Európai Közösség és a Guineai Köztársaság közötti halászati partnerségi megállapodás ideiglenes alkalmazásáról szóló, levélváltás formájában létrejött megállapodás megkötéséről szóló 2009/473/EK határozat hatályon kívül helyezéséről
(2009/1016/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre, és különösen annak 43. cikke (2) bekezdésére, összefüggésben 218. cikkének (5) és (8) bekezdésével,
tekintettel a Bizottság javaslatára,
mivel:
(1)
Az Európai Közösség és a Guineai Köztársaság közötti, 2008. december 20-án parafált halászati partnerségi megállapodás jegyzőkönyvét 2009. január 1. óta ideiglenesen alkalmazzák a felek levélváltás útján létrejött megállapodásával összhangban, melyet a 2009/473/EK határozat (1) jóváhagyott, az Európai Közösség és a Guineai Köztársaság közötti halászati partnerségi megállapodás megkötésére is figyelemmel.
(2)
A Bizottság a 2009. szeptember 28-i tragikus események nyomán - amikor a guineai kormány fegyveres erői tüzet nyitottak tüntetőkre, ezzel több mint 150 ember halálát okozva - úgy határozott, hogy visszavonja a halászati partnerségi megállapodás megkötéséről szóló tanácsi rendeletjavaslatát.
(3)
Ezért a 2009/473/EK határozatot hatályon kívül helyezni, és a Guineai Köztársaságot haladéktalanul értesíteni kell az Európai Unió részéről arról, hogy az ideiglenes alkalmazás a szerződések jogáról szóló bécsi egyezmény 25. cikkének (2) bekezdésével összhangban megszűnik,
ELFOGADTA EZT A HATÁROZATOT:
1. cikk
Az Európai Közösség és a Guineai Köztársaság közötti halászati partnerségi megállapodás ideiglenes alkalmazásáról szóló, levélváltás formájában létrejött megállapodás megkötéséről szóló 2009/473/EK tanácsi határozat hatályát veszti.
2. cikk
A Tanács elnöke felhatalmazást kap, hogy kijelölje azokat a személy(eke)t, aki(k) jogosult(ak) a szerződések jogáról szóló bécsi egyezmény 25. cikkének (2) bekezdése szerint arról értesíteni a Guineai Köztársaságot, hogy az Európai Unió már nem kíván az Európai Közösség és a Guineai Köztársaság közötti, 2008. december 20-án parafált halászati partnerségi megállapodásban részes féllé válni. Az értesítést levél formájában kell megtenni.
A levél szövege e határozat mellékletét képezi.
3. cikk
Ez a határozat az elfogadásának napján lép hatályba.
4. cikk
Ezt a határozatot az Európai Unió Hivatalos Lapjában közzé kell tenni.
Kelt Brüsszelben, 2009. december 22-én.